## Rješenje Ustavnog suda Republike Hrvatske broj U-IIIA-2076/2003 od 14. travnja 2004.

### NN 61/2004 (14.5.2004.), Rješenje Ustavnog suda Republike Hrvatske broj U-IIIA-2076/2003 od 14. travnja 2004.

# USTAVNI SUD REPUBLIKE HRVATSKE

1365

Ustavni
sud Republike Hrvatske, u Vijeću za rješavanje postupovnih pretpostavki za odlučivanje
o ustavnim tužbama, u sastavu sudac Milan Vuković, predsjednik Vijeća, te suci
Ivan Matija i Nevenka Šernhorst, članovi Vijeća, odlučujući o ustavnoj tužbi Z.
I. iz P., na sjednici održanoj dana 14. travnja 2004. godine, jednoglasno je
donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```

Obrazloženje
```

1.
Ustavna tužba podnijeta je na temelju odredaba članka 63. Ustavnog zakona o
Ustavnom sudu Republike Hrvatske (»Narodne novine«, broj 49/02 – pročišćeni
tekst, u daljnjem tekstu: Ustavni zakon). Podnositelj smatra da su mu, nedonošenjem
odluke suda o novoj procjeni nekretnina u razumnom roku, povrijeđena ustavna
prava zajamčena člancima 3., 14. stavkom 2., 26., 29. stavkom 1., 134., te 140.
Ustava Republike Hrvatske.

2. Iz
ustavne tužbe razvidno je da je pred Općinskim sudom u Slavonskom Brodu, pod
poslovnim brojem: I-1666/95, vođen ovršni postupak u kojemu podnositelj
sudjeluje kao dužnik. U tom postupku sud je donio rješenje o ovrsi, te zaključkom
od 19. travnja 2002. godine odredio prodaju nekretnina dužnika za dan 27.
svibnja 2002. godine kojim je i odredio vrijednost nekretnina. Podnositelj je
predložio novu procjenu nekretnina. Tom prijedlogu do podnošenja ustavne tužbe
nije udovoljeno.

Podnositelj
predlaže da Ustavni sud donese odluku kojom će Općinskom sudu u Slavonskom
Brodu odrediti rok, ne dulji od trideset dana, u kojemu će donijeti odluku o
novoj procjeni ne­kretnine. Pored toga, podnositelj traži od Ustavnog suda
primjerenu naknadu zbog povrede koju mu je sud počinio nedonošenjem takve
odluke. Također, predlaže donošenje privremene mjere zabrane Općinskom sudu u
Slavonskom Brodu daljnjeg postupanja u ovršnom predmetu do donošenja odluke
Ustavnog suda.

*Ne
postoje pretpostavke za postupanje Ustavnog suda u smislu odredbe članka 63.
Ustavnog zakona.*

3. Prema odredbi članka 63. stavka 1. Ustavnog
zakona, Ustavni sud će pokrenuti postupak po ustavnoj tužbi i prije nego što je
iscrpljen pravni put u slučaju kad o pravima i obvezama stranke ili o sumnji
ili optužbi zbog kažnjivog djela nije u razumnom roku odlučio sud ili u slučaju
kad se osporenim pojedi­načnim aktom grubo vrijeđaju ustavna prava, a potpuno
je razvidno da bi nepokretanjem ustavnosudskog postupka za podnositelja ustavne
tužbe mogle nastati teške i nepopravljive posljedice.

Prema stavku 2. članka 63.
Ustavnog zakona, u odluci kojom usvaja ustavnu tužbu zbog nedonošenja akta u
razumnom roku iz stavka 1. tog članka, Ustavni sud će nadležnom sudu odrediti
rok za donošenje akta kojim će taj sud meritorno odlučiti o pravima i obvezama
podnositelja.

Ustavni sud će pokrenuti
postupak po ustavnoj tužbi, podnesenoj na temelju odredaba članka 63. Ustavnog
zakona – zbog dugotrajnosti postupka, samo u slučaju kad sud nije u razumnom
roku meritorno odlučio o pravima i obvezama podnositelja, dakle kad nije u
razumnom roku donio akt kojim se meritorno odlučuje o pravima i obvezama
stranke.

Iz navedenog slijedi da će
Ustavni sud pokrenuti postupak po ustavnoj tužbi podnijetoj na temelju odredbi članka
63. Ustavnog zakona – zbog dugotrajnosti postupka, samo u slučaju kada sud nije
u razumnom roku meritorno odlučio o pravima i obvezama podnositelja, dakle kada
nije u razumnom roku donio akt kojim se meritorno odlučilo o biti stvari.

4. U predmetu podnositelja,
ustavna tužba podnijeta je zbog nedonošenja zaključka o novoj procjeni
nekretnina u ovršnom postupku.

Tijekom ustavnosudskog
postupka utvrđeno je da takav zaključak ne predstavlja pojedinačni akt u smislu
članka 62. stav­ska 1. Ustavnog zakona protiv kojeg bi Ustavni sud bio nadležan
pružiti ustavnosudsku zaštitu.

Imajući u vidu navedene
odredbe Ustavnog zakona, ocjena je Ustavnog suda da povodom predmetne ustavne
tužbe ne postoje pretpostavke za postupanje Ustavnog suda u smislu odredbe članka
63. Ustavnog zakona.

5. Slijedom iznijetog, na
temelju odredbe članka 32., u svezi s odredbama članaka 62. i 63. Ustavnog
zakona, riješeno je kao u izreci.

6. Objava ovog rješenja temelji se na članku 29.
Ustavnog zakona.

Broj: U-IIIA-2076/2003
Zagreb, 14. travnja 2004.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 61/2004-1365